Broj: 711-I-994-P-75-18/19-05-8

Zagreb, 18. travnja 2019.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Marije Galjanić Sovar, članice Uprave trgovačkog društva Jadran d.d. do 6. travnja 2018.g.**, na 47. sjednici, održanoj 18. travnja 2019.g., donosi sljedeću:

**ODLUKU**

1. **Istovremenim obnašanjem dužnosti članice Uprave trgovačkog društva Jadran d.d. i obavljanjem poslova upravljanja obrtom za knjigovodstvene usluge i financijsko savjetovanje iKonto u razdoblju od 23. siječnja do 6. travnja 2018.g., kao i obavljanjem poslova upravljanja navedenim poslovnim subjektom u razdoblju od dvanaest mjeseci nakon prestanka obnašanja navedene dužnosti, odnosno do 6. travnja 2019.g. dužnosnica Marija Galjanić Sovar počinila je povredu članka 14. stavka 1., u vezi s člankom 20. stavkom 3. ZSSI-a.**
2. **Za povredu ZSSI-a, opisanu pod točkom I. izreke ove Odluke, dužnosnici Mariji Galjanić Sovar neće se izreći sankcija s obzirom da je od prestanka obnašanja dužnosti članice Uprave trgovačkog društva Jadran d.d. proteklo više od dvanaest mjeseci.**

Obrazloženje

Povjerenstvo je na 40. sjednici, održanoj 1. ožujka 2019.g. pokrenulo postupak za odlučivanje o sukobu interesa protiv dužnosnice Marije Galjanić Sovar, članice Uprave trgovačkog društva Jadran d.d. do 06. travnja 2018. g., zbog moguće povrede članka 14. stavka 1. ZSSI-a koja proizlazi iz istovremenog obnašanja navedene dužnosti i obavljanja poslova upravljanja obrtom za knjigovodstvene usluge i financijsko savjetovanje iKonto, koje je u vlasništvu dužnosnice, kao i obavljanja poslova upravljanja navedenim poslovnim subjektom u razdoblju od 12 mjeseci nakon prestanka obnašanja dužnosti.

Dužnosnica je u Zakonom propisanom roku dostavila pisano očitovanje na Odluku o pokretanju postupka u kojem u bitnome navodi da je u trenutku stupanja na dužnost članice Uprave trgovačkog društva Jadran d.d. navedeno trgovačko društvo bilo u većinskom državnom vlasništvu. Dužnosnica nadalje navodi da je nakon podnošenja izvješća o imovinskom stanju zaprimila e-mail upućen od strane službenika iz Ureda Povjerenstva u kojem joj je ukazano da poslove upravljanja obrtom u svom vlasništvu mora prenijeti na drugu osobu. Dužnosnica pojašnjava da je potom u telefonskom kontaktu s Uredom Povjerenstva obrazložila da trgovačko društvo Jadran d.d. od 6. travnja 2018.g. više nije u vlasništvu Republike Hrvatske, kao i da će biti razriješena dužnosti članice Uprave navedenog trgovačkog društva, te joj je u istom razgovoru ukazano kako nije potrebno poduzimati nikakve daljnje radnje vezano za obrt koji ima u vlasništvu. U očitovanju se još navodi da je obrt u vlasništvu dužnosnice paušalnog oblika te nije poslovno povezan s trgovačkim društvom Jadran d.d.

Člankom 3. stavkom 1. podstavkom 41. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog zakona. Uvidom u Registar dužnosnika koji ustrojava i vodi Povjerenstvo, utvrđeno je da je Marija Galjanić Sovar bila upisana u isti kao članica Uprave trgovačkog društva Jadran d.d. u razdoblju od 23. siječnja do 6. travnja 2018.g., slijedom čega je ista bila obvezna postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima. Člankom 20. stavkom 1. ZSSI-a propisano je da obveze koje za dužnosnika proizlaze iz članka 14. stavka 1. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 4. stavkom 4. ZSSI-a propisano je da su poslovni subjekti u smislu tog Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti i članovi drugih poslovnih subjekta osnovanih na temelju zakona.

Člankom 28. stavkom 1. Zakona o obrtu („Narodne novine“, broj 143/13.) propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane navedenim Zakonom.

Uvidom u podatke nadležnog sudskog registra Trgovačkog suda u Rijeci, Povjerenstvo je utvrdilo kako je pod matičnim brojem subjekta: 040000817, OIB: 56994999963, upisano trgovačko društva Jadran d.d. Uvidom u djelomični povijesni izvadak iz sudskog registra za navedeno trgovačko društvo utvrđeno je da je dužnosnica Marija Galjanić Sovar bila je upisana kao članica Uprave navedenog trgovačkog društva u razdoblju od 23. siječnja 2018. g. do 22. svibnja 2018. g.

Povjerenstvo je u postupku davanja mišljenja broj: 711-I-711-M-60/18-02-18 od 18. svibnja 2018. g. na zahtjev dužnosnika Dine Manestra, predsjednika Uprave trgovačkog društva Jadran d.d. do 17. siječnja 2018. g., utvrdilo kako je Centar za restrukturiranje i prodaju (u daljnjem tekstu: CERP) 06. travnja 2018. g. potpisao Ugovor o prodaji i prijenosu dionica trgovačkog društva Jadran d.d., čime navedeno trgovačko društvo više nije u većinskom vlasništvu Republike Hrvatske. Slijedom iznesenog, predsjednik i članovi Uprave trgovačkog društva Jadran d.d. ne smatraju se dužnosnicima u smislu ZSSI-a nakon što je Republika Hrvatska, odnosno CERP prestao imati većinski udio u vlasništvu Uprave trgovačkog društva Jadran d.d., dakle od 06. travnja 2018. g.

Uvidom u izvješća o imovinskom stanju dužnosnice Marije Galjanić Sovar, koje je dužnosnica podnijela Povjerenstvu povodom stupanja na dužnosti i povodom prestanka obnašanja dužnosti članice Uprave trgovačkog društva Jadran d.d., utvrđeno je da je dužnosnica u istima navela vlasništvo nad obrtom za knjigovodstvene usluge i financijsko savjetovanje iKonto od 16. kolovoza 2017. g.

Uvidom u izvadak iz Obrtnog registra Ureda državne uprave u Primorsko-goranskoj županiji, Službe za gospodarstvo, Ispostave Crikvenica, utvrđeno je kako je pod matičnim brojem subjekta: 97789500, upisan obrt za knjigovodstvene usluge i financijsko savjetovanje iKonto, vl. Marija Galjanić Sovar, ………………………... Iz podataka upisanih u Obrtnom registru utvrđeno je kako je isti osnovan 04. kolovoza 2017. g., a registriranu djelatnost počeo je obavljati 16. kolovoza 2017. g. U obrtnom registru nije evidentirano da je upravljanje obrtom preneseno na poslovođu.

S obzirom da se obrtnici smatraju poslovnim subjektima u smislu ZSSI-a, dužnosnici na temelju članku 14. stavku 1., a u vezi s člankom 20. stavkom 3. ZSSI-a ne mogu obavljati poslove upravljanja obrtom kako za vrijeme obnašanja dužnosti tako i u razdoblju od dvanaest mjeseci nakon prestanka obnašanja dužnosti.

Budući da u obrtnom registru nije upisan podatak da je upravljanje obrtom za knjigovodstvene usluge i financijsko savjetovanje iKonto u vlasništvu dužnosnice Marije Galjanić Sovar preneseno na poslovođu, Povjerenstvo je iz prikupljenih podataka i dokumentacije nedvojbeno utvrdilo da je dužnosnica Marija Galjanić Sovar istovremeno uz obnašanje dužnosti članice Uprave trgovačkog društva Jadran d.d. u razdoblju od 23. siječnja do 6. travnja 2018.g., kao i u razdoblju od dvanaest mjeseci nakon prestanka obnašanja navedene dužnosti, obavljala poslove upravljanja obrtom za knjigovodstvene usluge i financijsko savjetovanje iKonto, čime je počinila je povredu članka 14. stavka 1. u vezi s člankom 20. stavkom 3. ZSSI-a.

Povjerenstvo dužnosnici Mariji Galjanić Sovar neće izreći sankciju, uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti članice Uprave trgovačkog društva Jadran d.d. Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnica Marija Galjanić Sovar, osobna dostava
2. Podnositelj prijave, putem e-maila
3. Objava na internetskoj stranici Povjerenstva
4. Pismohrana